Aholiga maʼmuriy jarimalarni toʻlashda qoʻshimcha qulayliklar yaratish hamda sohada korrupsion omillarni bartaraf etish chora-tadbirlari toʻgʻrisida
(resolution, 2023-03-23)

Aholiga maʼmuriy jarimalarni toʻlashda qoʻshimcha qulayliklar yaratish va jarima yukini kamaytirish, qoʻllanilgan jarimalarni ijro etish tizimini yanada soddalashtirish, shuningdek, davlat organlarining aholi bilan munosabatlarida ortiqcha byurokratik toʻsiqlarni va korrupsion omillarni bartaraf etish maqsadida: 1. 2023-yil 1-maydan boshlab maʼmuriy huquqbuzarliklar boʻyicha qoʻllanilgan jarimani ixtiyoriy toʻlash tizimi yanada soddalashtirilsin. Unga koʻra: huquqbuzar unga jarima solish toʻgʻrisidagi qaror topshirilgan kundan boshlab oʻn besh kun ichida jarima miqdorining 50 foizini, oʻttiz kun ichida 70 foizini ixtiyoriy ravishda toʻlagan taqdirda, u jarimaning qolgan qismini toʻlashdan ozod qilinsin; mazkur tartib sud qarorlariga asosan qoʻllaniladigan jarimalarga nisbatan ham tatbiq etilsin. Vazirlar Mahkamasi bir hafta muddatda mazkur bandda nazarda tutilgan talablardan kelib chiqib, Oʻzbekiston Respublikasi Oliy Majlisi Qonunchilik palatasiga tegishli qonun loyihasini belgilangan tartibda kiritsin. 2. Sud va boshqa organlar hujjatlarini majburiy ijro etish sohasida suiisteʼmolchiliklarning oldini olish hamda fuqaro va tadbirkorlarni qiynayotgan muammolarni hal etish maqsadida, belgilansinki: Majburiy ijro byurosi tomonidan qoʻllaniladigan maʼmuriy jarimaning miqdori ijro hujjatida undirilishi belgilangan summadan yuqori boʻlishi mumkin emas; Majburiy ijro byurosi nomidan maʼmuriy huquqbuzarliklar toʻgʻrisidagi ishlarni koʻrib chiqishga hamda maʼmuriy jazo qoʻllashga faqat Oʻzbekiston Respublikasining Bosh davlat ijrochisi, Qoraqalpogʻiston Respublikasi, viloyatlar va Toshkent shahrining bosh davlat ijrochilari, ularning oʻrinbosarlari, shuningdek, Majburiy ijro byurosining tuman (shahar) boʻlimlari boshliqlari haqlidir. Bosh prokuratura bir oy muddatda mazkur bandda nazarda tutilgan talablardan kelib chiqib, Oʻzbekiston Respublikasi Oliy Majlisi Qonunchilik palatasiga tegishli qonun loyihasini belgilangan tartibda kiritsin. 3. Oliy sud, Ichki ishlar vazirligi va Adliya vazirligining sudlanganlik muddatining tugallanishi va uni olib tashlash yoʻnalishida byurokratiya va sansalorlik holatlariga chek qoʻyish, shuningdek, eskirgan va zamon talablariga mos kelmaydigan tartib-taomillarni tubdan qisqartirish maqsadida sohaga proaktiv shakldagi davlat xizmatlarini koʻrsatish tamoyillarini joriy etish toʻgʻrisidagi taklifiga rozilik berilsin. Shunday tartib oʻrnatilsinki, unga muvofiq 2023-yil 1-sentabrdan boshlab: a) sudlanganlik muddatining oʻtib ketganligi yoki sudlanganlikning olib tashlanishi haqidagi maʼlumotlar Ichki ishlar vazirligining “Tezkor maʼlumotlar” yagona axborot tizimida avtomatik ravishda onlayn shakllantiriladi; b) sudlanganlik muddatining oʻtib ketganligi yoki sudlanganlikning olib tashlanganligi haqidagi maʼlumotnoma sudlanganlik muddati tugagan yoki sudlanganlik olib tashlangan sananing ertasidan kechiktirmasdan tegishli shaxsning Yagona interaktiv davlat xizmatlari portalidagi shaxsiy kabinetiga avtomatik ravishda bepul yuboriladi. Ichki ishlar vazirligi Oliy sud, Bosh prokuratura va Raqamli texnologiyalar vazirligi bilan birgalikda 2023-yil 1-iyulga qadar mazkur band ijrosini taʼminlash bilan bogʻliq barcha zarur choralarni koʻrsin. Bunda, jumladan “Elektron jinoiy-huquqiy statistika” yagona axborot tizimida quyidagi maʼlumotlar avtomatik ravishda aks ettirilishini taʼminlash yoʻlga qoʻyilsin: Oliy sud va Ichki ishlar vazirligining axborot tizimlarini oʻzaro integratsiya qilish orqali sudda ixtiyoriy toʻlangan jarimalar, sud qarorlarini ijro etishda yuzaga keladigan masalalarni hal etish bilan bogʻliq materiallarning koʻrilishi haqidagi maʼlumotlar; Majburiy ijro byurosi va Ichki ishlar vazirligining axborot tizimlarini oʻzaro integratsiya qilish orqali undirilgan jarimalar haqidagi maʼlumotlar; “Probatsiya hisobi” elektron bazasi bilan “Elektron jinoiy-huquqiy statistika” yagona axborot tizimini oʻzaro integratsiya qilish orqali probatsiya hisobidan ozod etilgan shaxslar haqidagi maʼlumotlar. 4. Mazkur qaror ijrosini samarali tashkil qilishga masʼul va shaxsiy javobgar etib ichki ishlar vaziri P.R. Bobojonov, Oliy sud raisi B.D. Islamov hamda Bosh prokuror N.T. Yoʻldoshev belgilansin. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov va Oʻzbekiston Respublikasi Prezidenti Administratsiyasi rahbari S.U. Umurzakov zimmasiga yuklansin.